b'\n_START_ARTICLE_\nLietuvos naudingosios i\xc5\xa1kasenos\n_START_PARAGRAPH_\nLietuva turi \xc4\xafvairi\xc5\xb3 nauding\xc5\xb3j\xc5\xb3 i\xc5\xa1kasen\xc5\xb3, ta\xc4\x8diau jos slypi gelm\xc4\x97se, po kvartero nuogulomis ir giliau. Lietuvoje kasamas sm\xc4\x97lis, \xc5\xbevyras, molis, klintis, dolomitas, durp\xc4\x97s, nafta. Prie\xc5\xa1 15 met\xc5\xb3 \xc5\xa1alyje buvo i\xc5\xa1kasama po 10\xe2\x80\x9312 ton\xc5\xb3 nauding\xc5\xb3j\xc5\xb3 i\xc5\xa1kasen\xc5\xb3 kiekvienam gyventojui, ta\xc4\x8diau \xc5\xa1iandien \xc5\xa1is rodiklis suma\xc5\xbe\xc4\x97j\xc4\x99s iki 5\xe2\x80\x936 ton\xc5\xb3.\n_START_SECTION_\nNafta\n_START_PARAGRAPH_\nLietuvoje naftos ilgai nepavyko rasti, tik 1968\xc2\xa0m. \xc5\xa0i\xc5\xabpari\xc5\xb3 gr\xc4\x99\xc5\xbeinyje, netoli Garg\xc5\xbed\xc5\xb3, i\xc5\xa1try\xc5\xa1ko pirmasis naftos fontanas. Nafta Lietuvoje aptinkama 1850\xe2\x80\x932000 metr\xc5\xb3 gylyje, daugiausiai kambro sluoksniuose. D\xc4\x97l didelio sl\xc4\x97gio i\xc5\xa1 gr\xc4\x99\xc5\xbeinio ji kyla pati ir i\xc5\xa1tryk\xc5\xa1ta. Kai po tam tikro eksploatavimo laiko nustoja tryk\xc5\xa1ti, verslov\xc4\x97je pastatomi siurbliai. Lietuvoje dabar eksploatuojama 10 naftos telkini\xc5\xb3. Per metus i\xc5\xa1gaunama apie 0,4 mln. ton\xc5\xb3 vertingos \xc5\xbealiavos. Tai patenkina ma\xc5\xbedaug 5\xc2\xa0% \xc5\xa1alies reikmi\xc5\xb3. Nuo 1990\xc2\xa0m., kai prasid\xc4\x97jo pramonin\xc4\x97 naftos gavyba, i\xc5\xa1gauta daugiau kaip 2,5 mln. ton\xc5\xb3 naftos. Vis\xc4\x85 laik\xc4\x85 augusi naftos gavyba, nuo 2002\xc2\xa0m. \xc4\x97m\xc4\x97 ma\xc5\xbe\xc4\x97ti. Prie\xc5\xbeastis\xc2\xa0\xe2\x80\x93 nebeie\xc5\xa1koma nauj\xc5\xb3 naftos sankaup\xc5\xb3. Dabar i\xc5\xa1\xc5\xbevalgyti Lietuvos i\xc5\xa1tekliai tesudaro 3 mln. ton\xc5\xb3, o tokiais pat gavybos tempais, jie b\xc5\xabt\xc5\xb3 i\xc5\xa1naudoti per 8 metus. Mokslininkai prognozuoja, kad Lietuvos naftos atsargos sausumoje gali siekti net iki 60 mln. ton\xc5\xb3, bet jas dar reikia rasti. Geolog\xc5\xb3 akys krypsta \xc4\xaf Baltijos j\xc5\xabr\xc4\x85. Lietuvos i\xc5\xa1skirtin\xc4\x97je ekonomin\xc4\x97je zonoje gali sl\xc5\xabgsoti dar 40\xe2\x80\x9380 mln. ton\xc5\xb3 naftos. Tai patvirtina Rusijos teritoriniuose vandenyse prad\xc4\x97tas eksploatuoti didelis telkinys D-6, kurio atsargos apie 22 mln. ton\xc5\xb3.\n_START_SECTION_\nDolomitas\n_START_PARAGRAPH_\nArti \xc5\xbeem\xc4\x97s pavir\xc5\xa1iaus aptinkama tik \xc5\xa1iaur\xc4\x97s Lietuvoje. Tai palyginti mink\xc5\xa1ta, lengvai pjaustoma ar skaldoma nuos\xc4\x97din\xc4\x97 karbonatin\xc4\x97 uoliena, nuo seno naudojama statyboms. I\xc5\xa1 dolomito gaminama skalda keliams tiesti. Did\xc5\xbeiausi devono periodo dolomito karjerai_NEWLINE_yra Petra\xc5\xa1i\xc5\xabnuose ir Klovainiuose (Pakruojo r.).\n_START_SECTION_\nKlintis\n_START_PARAGRAPH_\nIki 30\xc2\xa0m storio permo periode susidariusios nuos\xc4\x97din\xc4\x97s karbonatin\xc4\x97s uolienos klinties sluoksniai, ar\xc4\x8diausiai pavir\xc5\xa1iaus sl\xc5\xabgso \xc5\xa1iaur\xc4\x97s Lietuvoje, Akmen\xc4\x97s rajone. Ypa\xc4\x8d didelis ir svarbus yra Karp\xc4\x97n\xc5\xb3 telkinys, kurio atsargos net 70 mln. ton\xc5\xb3. Klintis jame i\xc5\xa1gaunama atviruoju b\xc5\xabdu. Klintis\xc2\xa0\xe2\x80\x93 pagrindin\xc4\x97 cemento gamybos \xc5\xbealiava, tod\xc4\x97l netoli Karp\xc4\x97n\xc5\xb3 karjero pastatyta \xe2\x80\x9eAkmen\xc4\x97s cemento\xe2\x80\x9c gamykla.\n_START_SECTION_\nMolis\n_START_PARAGRAPH_\nMolis yra nuos\xc4\x97din\xc4\x97 plasti\xc5\xa1ka uoliena i\xc5\xa1 labai smulki\xc5\xb3 daleli\xc5\xb3 (ma\xc5\xbeiau nei 0,01 mm). Lietuvoje i\xc5\xa1\xc5\xbevalgyta daugiau nei 50 telkini\xc5\xb3. Dauguma j\xc5\xb3\xc2\xa0\xe2\x80\x93 paskutinio apled\xc4\x97jimo prieledynini\xc5\xb3 e\xc5\xbeer\xc5\xb3 vietose. I\xc5\xa1 molio gaminamos plytos, \xc4\x8derp\xc4\x97s ir kt. gaminiai. Vienas did\xc5\xbeiausi\xc5\xb3 molio telkini\xc5\xb3 yra \xc5\xa0alti\xc5\xa1ki\xc5\xb3 karjeras, \xc4\x8dia triaso periodo molio sluoksnis yra net 100\xc2\xa0m storio.\n_START_SECTION_\nSm\xc4\x97lis ir \xc5\xbevyras\n_START_PARAGRAPH_\nLietuvoje i\xc5\xa1\xc5\xbevalgyta per 600 \xc5\xbevyro ir per 100 nema\xc5\xbe\xc5\xb3 kvartero sm\xc4\x97lio telkini\xc5\xb3. J\xc5\xb3 yra bema\xc5\xbe visoje \xc5\xa1alyje. \xc5\xbdvyras naudojamas betonui gaminti, keliams tiesti. Sm\xc4\x97lis\xc2\xa0\xe2\x80\x93 keliams tiesti, statyboms, silikatin\xc4\x97ms plytoms gaminti. Netoli Anyk\xc5\xa1\xc4\x8di\xc5\xb3 eksploatuojamas neogeno periode susidar\xc4\x99s kvarcinio sm\xc4\x97lio telkinys. Baltas, daugiau kaip 90\xc2\xa0% kvarco turintis sm\xc4\x97lis\xc2\xa0\xe2\x80\x93 reta ir vertinga \xc5\xbealiava. Karjere i\xc5\xa1kastas sm\xc4\x97lis naudojamas lang\xc5\xb3 stiklams, stiklo tarai, kineskopams gaminti.\n_START_SECTION_\nNeeksploatuojamos naudingosios i\xc5\xa1kasenos\n_START_PARAGRAPH_\nAnhidritas\xc2\xa0\xe2\x80\x93 Pagiriuose (Kauno rajonas), 300 metr\xc5\xb3 gylyje sl\xc5\xabgso sulfatin\xc4\x97s uolienos\xc2\xa0\xe2\x80\x93 anhidrito\xc2\xa0\xe2\x80\x93 sluoksni\xc5\xb3. Anhidrit\xc4\x85 galima naudoti apdailos plok\xc5\xa1t\xc4\x97ms, cementui, tr\xc4\x85\xc5\xa1oms. Pagiri\xc5\xb3 telkinyje anhidrit\xc4\x85 buvo planuojama prad\xc4\x97ti kasti 2012\xc2\xa0m. _NEWLINE_Auksas\xc2\xa0\xe2\x80\x93 mokslininkai nustat\xc4\x97, kad Tauragn\xc5\xb3 ir Dysn\xc5\xb3 \xc5\xbevyro telkiniuose gali b\xc5\xabti iki 2,5 tonos aukso. Ta\xc4\x8diau \xc5\xa1iame \xc5\xbevyre yra labai ma\xc5\xbea aukso koncentracija. Norint gauti 1\xc2\xa0kg aukso, reik\xc4\x97t\xc5\xb3 i\xc5\xa1plauti 3000 ton\xc5\xb3 \xc5\xbevyro. Taigi gavybos i\xc5\xa1laidos pranokt\xc5\xb3 i\xc5\xa1gauto aukso vert\xc4\x99._NEWLINE_Gele\xc5\xbeies r\xc5\xabda\xc2\xa0\xe2\x80\x93 netoli Var\xc4\x97nos kristaliniame pamate (350\xc2\xa0m gylyje) rasti 4 gana kokybi\xc5\xa1kos gele\xc5\xbeies r\xc5\xabdos (gele\xc5\xbeingumas 47\xe2\x80\x9362\xc2\xa0%) telkiniai. Nuo Zervyn\xc5\xb3 kaimo \xc4\xaf \xc5\xa1iaur\xc4\x97s vakarus iki \xc5\xa0arki\xc5\xa1ki\xc5\xb3 bei Biek\xc5\xa1i\xc5\xb3 kaimo besit\xc4\x99sian\xc4\x8dioje zonoje yra 7 gele\xc5\xbeies r\xc5\xabdos aprai\xc5\xa1kos ir dar 13 intensyvi\xc5\xb3 magnetini\xc5\xb3 anomalij\xc5\xb3. Sutinkami 4 gele\xc5\xbeies r\xc5\xabdos tipai, tarp kuri\xc5\xb3 vyrauja 80-90\xc2\xa0% serpentinin\xc4\x97 magnetin\xc4\x97 r\xc5\xabda. Trijuose did\xc5\xbeiausiuose telkiniuose yra apie 734 mln. t i\xc5\xa1tekli\xc5\xb3. Norint gele\xc5\xbeies r\xc5\xabd\xc4\x85 i\xc5\xa1gauti, reik\xc4\x97t\xc5\xb3 \xc4\xafrengin\xc4\x97ti gilias \xc5\xa1achtas, jas nusausinti, o tai kainuot\xc5\xb3 labai brangiai. Gele\xc5\xbeies r\xc5\xabdos gavyba taip pat suniokot\xc5\xb3 ir unikal\xc5\xb3 Dz\xc5\xabkijos land\xc5\xa1aft\xc4\x85. _NEWLINE_Granitas randamas daugelyje viet\xc5\xb3, ta\xc4\x8diau kaip naudinga i\xc5\xa1kasena verta d\xc4\x97mesio randama pietry\xc4\x8di\xc5\xb3 Lietuvoje Marcinkoni\xc5\xb3 granitoid\xc5\xb3 masyve, kurio plotas apie 300 kvadratini\xc5\xb3 km. \xc4\x8cia granitas sl\xc5\xabgso 200\xe2\x80\x93300\xc2\xa0m gylyje. Granitas pagal fizines ir mechanines savybes yra vertinga nat\xc5\xabrali statybin\xc4\x97 med\xc5\xbeiaga, o kai kurios jo atmainos gali b\xc5\xabti panaudotos kaip apdailos akmuo._NEWLINE_Opoka\xc2\xa0\xe2\x80\x93 nuos\xc4\x97din\xc4\x97 uoliena. Lietuvoje yra \xc5\xbeinomas vienas 1954\xe2\x80\x931955\xc2\xa0m. ir 1959\xc2\xa0m. i\xc5\xa1\xc5\xbevalgytas telkinys esantis Stoni\xc5\xa1ki\xc5\xb3-\xc5\xbdemaitkiemio apylink\xc4\x97se, apimantis 36,6 ha plot\xc4\x85. Kaip naudinga i\xc5\xa1kasena susijusi su vir\xc5\xa1utin\xc4\x97s kreidos nuogulomis, kurias dengia 9\xe2\x80\x9313,8\xc2\xa0m kvartero nuogulos. Opokos i\xc5\xa1tekliai telkinyje sudaro 34,4 mln. ton\xc5\xb3. Telkinys prad\xc4\x97tas eksploatuoti 1989\xc2\xa0m. ir per metus buvo i\xc5\xa1kasama 104 t\xc5\xabkst. ton\xc5\xb3. V\xc4\x97liau gamyba \xc5\xbeenkliai suma\xc5\xbe\xc4\x97jo, o 1994\xc2\xa0m. visai sustojo. Opoka naudojama kaip statybinis akmuo ir mineralinis priedas, be to i\xc5\xa1 lietuvi\xc5\xa1kos opokos galima gaminti adsorbentus ir abrazyvus._NEWLINE_Lietuvoje taip pat rastos neeksploatuojamos naudingosios i\xc5\xa1kasenos: akmens druska, fosforitas, gintaras, sapropelis.'